kardosdrur/scandi-wiki huggingface dataset:
Mælkesyre

Mælkesyre er en hydroxy-carboxylsyre med det kemiske navn 2-hydroxypropansyre. Mælkesyrens sumformel er C3H6O3. Mælkesyres korresponderende base hedder laktat. Det indgår i mange biokemiske reaktioner, men kendes hovedsageligt fordi mange organismer danner det under iltfrie betingelser ved fermentering. Dette gælder naturligvis mælkesyrebakterier, men under lokal iltmangel kan vores muskler også producere laktat og derved få energi fra glukose. Det sker f.eks. under en pludselig spurt, hvor kroppen ikke når at tilpasse åndedrættet til den pludselige stigning i iltbehov.

Mælkesyre i madvarer 
Mælkesyre er primært fundet i mejeriprodukter. Kaseinet (ostestoffet) i fermenteret mælk koaguleres med mælkesyre. Selvom det kan fermenteres fra laktose (mælkesukker), udvindes det meste mælkesyre i kommerciel sammenhæng fra bakterier såsom Bacillus acidilacti, Lactobacillus delbueckii eller Lactobacillus bulgaricus til at fermentere kulhydrater fra ikke-mejeriprodukter som majsmel, kartofler og sirup. Derfor kan nogle produkter med mælkesyre i stadig være veganske.

Mælkesyre kan også forekomme i nogle færdiglavede produkter enten som pH-stabilisator eller som konserveringsmiddel (enten som antioxidant eller til kontrol af sygdomsfremkaldende mikroorganismer). Mælkesyre kan også benyttes som gæringsforstærker i rug- og surbrød.

Se også 
 glykolyse

Ekstern henvisning 
 Mælkesyre i blodet

Referencer 

Carboxylsyrer
Alkoholer
Konserveringsmidler
Det Sydlige Ishav

Det Sydlige Ishav (eller Sydhavet) er havet omkring Antarktis. Der er dog uenighed om, hvorvidt Atlanterhavet, Stillehavet og det Indiske Ocean strækker sig helt til Antarktis, eller om området omkring Antarktis er et selvstændigt hav. Den Internationale Hydrografiske Organisation (IHO) accepterede i 2000, at der er tale om et selvstændigt hav. IHO lavede i 2000 en undersøgelse blandt 193 lande, hvoraf 28 lande svarede tilbage, heraf mente 14, at havet skulle afgrænses af 60 grader syd. De øvrige 14 mente, at grænsen skulle trækkes andre steder helt op til 35 grader syd.

National Geographic Society meddelte den 8. juni 2021, at de fremover anerkendte Sydhavet som et selvstændigt ocean.

Referencer
Amazonas

Amazonas kan henvise til
 Amazonfloden – en flod i Sydamerika
 Amazonas (delstat i Brasilien) – en delstat i Brasilien
 Amazonas (delstat i Venezuela) – en delstat i Venezuela
 Amazonas Regnskov – en regnskov i Sydamerika
 Amazonområdet – et lavlandsområde i flere lande i Sydamerika omkring Amazonfloden
 Amazonas (region i Peru) – en region i Peru
 Amazonas (dokumentarfilm) – amerikansk undervisningsfilm fra 1949 instrueret af Jules Bucher
Benjamin Media

Benjamin Media (tidligere Forlaget Benjamin) er et dansk forlag med adresse på Finsensvej på Frederiksberg. Grundlagt af Johnny Laursen i 1987.

Forlaget udgiver bl.a.
 Bil Magasinet
 M!
 Penge & Privatøkonomi
 Costume
 Costume Living
 Woman
 Bolig Magasinet
 Liv
 Bo Bedre
 V-Max

Benjamin står også bag Legenden Om-bogserien med kendte bilmærker, foruden et større antal kundemagasiner, dvd'er. cd'er m.m. Det var ejet af det norske firma Benjamin Publications AS. Fra 2009 og frem er ejeren Bonnier Publications.

Eksterne henvisninger 
 Benjamin Medias hjemmeside

 
Etableret i 1987
Kemisk Forening

Kemisk Forening er en forening for kemikere (og andre interesserede i kemi), og foreningen har til bl.a. til formål at udbrede kendskabet til kemi i Danmark. Kemisk Forening blev stiftet i 1879, og har ca. 870 medlemmer (pr. 1. november 2003).

Aktiviteterne i Kemisk Forening omfatter f.eks.
 afholdelse af foredrag, diskussionsmøder og kurser for foreningens medlemmer.
 fastsættelse af den danske navngivning af kemiske forbindelser.
 at yde støtte til kemirelaterede aktiviteter gennem uddeling af legater o.lign.
 at repræsentere Danmark i Federation of European Chemical Societies.

Kemisk Forening udgiver sammen med Kemiingeniørgruppen tidsskriftet Dansk Kemi.

Foreningen har 8 undersektioner:
 Dansk Forening for Molekylspektroskopi.
 Dansk Selskab for Historisk Kemi.
 Dansk Selskab for Miljøkemi.
 Sektionen for Organisk Kemi.
 Sektionen for Teoretisk Kemi.
 Sektionen for Undervisning og Uddannelse i Kemi.
 Sektionen for Uorganisk Kemi.
 Selskabet for Analytisk Kemi.

Ekstern henvisning 
Kemisk Forening 

Kemiske selskaber og institutioner
Foreninger fra Danmark
Private label

Private label er betegnelsen for butikskæders (og andres) egne produkter der ofte er billigere og mindre brandede end de varer som producenterne sælger under eget navn.

Private labels findes inden for næsten alle produktkategorier, men i forskellige typer. Nogle butikskæder sælger deres private labels med deres firmanavn, i Danmark f.eks. Coop. Andre butikskæder har private labels der varierer mellem produktkategorierne, f.eks. ét for dybfrostprodukter og et andet for mejeriprodukter, som f.eks. Salling Group gør. Der er dog ingen faste regler for udformningen. Eksempler på private labels i butikskæder kunne bl.a. være Salling Groups Levevis som der i 2016 blev investeret et tocifret millionbeløb i, Lidl's Vilstrupgård eller Coop's X-tra. Private label-varer udgør en større og større andel af supermarkeders og discount-butikkers sortiment.

En væsentlig fordel for butikskæder, der forhandler private labels, er at de kan udskifte en producent relativt omkostningsfrit, da selve produktets etiketteudformning, logo osv. ikke ejes af producenterne og dermed kan overflyttes til en ny producent, hvorved forbrugernes kendskab til varen ikke påvirkes. Netop producentens identitet er til tide omgivet af en vis mystik, idet der på emballagen ofte blot står fremstillet for efterfulgt af butikskædens navn. Andre producenter specialiserer sig i produktionen af private labels og vil derfor oftest være angivet som producent. Det gælder f.eks. vaskemiddelproducenten NOPA.

Konceptet findes også udenfor den egentlige detailhandel.

Markedsføring
Polygami

Polygami (gr. πολυγαμία polygamía, af πολύς polýs "mange" og γάμος gámos "ægteskab") er betegnelsen for et ægteskab, hvor en person er gift med to eller flere samtidig. Polygami er modsat monogami, hvor kun to er gift. Er én gift med to ægtefæller, er det bigami. De fleste lande har som Danmark lovgivning imod polygami, men bigami eller andre former for polygami er andre steder normal praksis.

Terminologi 
 Bigami – eller dobbeltægteskab – er en gift persons indgåelse af ægteskab, selv om personen allerede er gift. Udtrykket kan også referere til, at en person gifter sig for anden gang, uden at informere sin ægtefælle. Mere specifikke betegnelser er bigyni, der betegner, at en person har to koner, og biandri, der betegner, at en person har to mænd.
 Polygami betyder, at én person er gift med mere end én person. Polygyni eller flerkoneri, at en mand har mere end én kone. Det er den mest udbredte form for polygami og kendes bl.a. fra Det Gamle Testamente og fra visse mormonske og muslimske kulturer. Den største gruppe mormoner afviklede polygami i 1890 for at få Utah anerkendt som delstat, men fundamentalistiske grupper af trossamfundet har fortsat praksisen. Det er polyandri, når en kvinde har mere end to mænd.
 Polyamori bruges om kærlighedsforhold til flere personer, uanset om de deltagende partnere er gift eller ej.

Den norske bigamilov 1942-45 
Bigami var tilladt i Norge en kort tid under og efter krigen efter en provisorisk anordning af 15. april 1942, udformet af den norske eksilregering i London. En person kunne derved få skilsmisse, når det pga. krigen eller andre særlige forhold var umuligt at opnå forbindelse med ægtefællen. Loven blev først ophævet ved anordning af 3. oktober 1945. Norge var det eneste af de krigsførende lande, der gav adgang til bigami i lovs form.

I 1945 oplevede mange norske familier derfor et slemt chok, når de mødte frem på banegården eller i havnen i forventning om et gensyn med en længe savnet ægtemand eller far - og det viste sig, at han i mellemtiden var gift med en anden og havde nye børn. Biskop Eivind Berggrav kaldte loven "den groveste krænkelse af ægteskabet, vi har oplevet i lovs form". Ragnhild Varmbo fra Høyre fik loven afviklet efter krigen, med fuld støtte fra de andre politiske partier. Kun Johan Nygaardsvold tog afstand fra hende ved at insinuere, at hun kun tog loven op, fordi det var stortingsvalg den følgende måned.

Noter

Se også 
 Ægteskab til venstre hånd
 Harem

Ægteskab
John Donaldson

John Dalgleish Donaldson (født 5. september 1941 i Port Seton, Skotland) er far til kronprinsesse Mary af Danmark.
I begyndelsen af 1960erne udvandrede hans forældre og to yngre brødre til Tasmanien, hvor faderen var skibskaptajn i et stort handelsselskab. Efter at John Donaldson 1963 i Edinburgh var færdig med sine universitetsstudier i matematik og fysik, blev han den 31. august 1963 gift med kronprinsesse Marys mor, Henrietta Clark Donaldson (født 12. maj 1942), og de emigrerede til Australien i november samme år. Parret fik fire børn: Jane Alison, Patricia Anne, John Stuart og Mary Elizabeth. Henrietta Clark Donaldson døde den 20. november 1997.
I tillæg til britisk statsborgerskab fik familien også australsk statsborgerskab i 1975.

Han udbyggede sin uddannelse med en ph.d.-grad fra University of Tasmania, hvor han siden 1967 har været ansat som professor, institutleder og dekan for det naturvidenskabelige fakultet, indtil han blev pensioneret i 2003. Efterfølgende har han været professor i anvendt matematik på det koreanske Advanced Institute of Science and Technology (KAIST).

Den 5. september 2001 blev han gift med Susan Elizabeth Donaldson, født Horwood, 18. januar 1940 i Oxford, Storbritannien. Hun er forfatter og skriver under navnene Susan Moody, Susannah James og Susan Madison.

Dr. Donaldson har tidligere været gæsteprofessor i anvendt matematik ved flere universiteter og gymnasier, bl.a. fra 2004 ved Aarhus Universitet, fra 2006 ved Københavns Universitet og senest fra 2013 også ved det sjællandske gymnasium Sorø Akademi.

I juli 2006 blev John Donaldson "vind-ambassadør" med det formål at støtte vindkraft for den danske vindmølleindustri.

John Donaldson har Storkorset af Dannebrogordenen.

Referencer 

Personer fra Australien
Matematikere fra Skotland
Ansatte ved Aarhus Universitet
Storkors af Dannebrog
Bryllupsfotografen (film fra 1994)

Bryllupsfotografen er en dansk film fra 1994 med manuskript af Dag Solstad og Johan Bergenstråhle efter en idé af Peter Nørgaard.

Eksterne henvisninger 
 

Spillefilm fra Danmark
Danske film fra 1994
Film fra Danmark (administrationskategori)
Nonnebørn

Nonnebørn er en dansk film fra 1997.
Manuskript og instruktion Cæcilia Holbek Trier.
Blandt de medvirkende kan nævnes:

Amalie Dollerup
Helle Fagralid
Lisbet Dahl
Cecilia Zwick Nash
Kirsten Rolffes
Bodil Jørgensen
John Hahn-Petersen
Nastja Arcel
Kurt Ravn
Robert Hansen

Eksterne henvisninger 
 

Danske film fra 1997
Kaffe-slægten

Kaffe-slægten (Coffea) er en slægt med ca. 15 arter, som er udbredt i Øst- og Vestafrika. Det er små træer med stedsegrønne blade, hvide blomster og saftige, kirsebæragtige frugter. Inde i frugterne er der to frø ("kaffebønner"), som man bruger til at brygge kaffe. Planten bliver dyrket i tropiske og subtropiske egne over hele verdenen. Her omtales kun de arter, der har økonomisk betydning i Danmark.

 Liberia-Kaffe (Coffea liberica)
 Robusta-Kaffe (Coffea canephora)
 Ægte Kaffe (Coffea arabica)

 Coffea congensis
 Coffea eugenioides
 Coffea humbertii
 Coffea kapakata
 Coffea kivuensis
 Coffea ligustroides
 Coffea macrocarpa
 Coffea mauritiana
 Coffea racemosa
 Coffea salvatrix
 Coffea stenophylla 
 Coffea zanguebariae

Henvisninger
Karl Guthe Jansky

Karl Guthe Jansky (22. oktober 1905 – 14. februar 1950) var en amerikansk radioingeniør, der i 1932 som den første påviste, at de centrale dele af Mælkevejen udsender radiostøj.

Opdagelsen førte til udviklingen af radioastronomien.

Karl Guthe Jansky har fået opkaldt en enhed efter sig; Jansky.

Eksterne henvisninger 

Videnskabsfolk fra USA
Lille Amalienborg

Lille Amalienborg har flere betydninger:

 Lille Amalienborg (Albertslund) - en af Kriminalforsognets bygninger i Albertslund
 Lille Amalienborg (Dag Hammarskjölds Allé) – et palæ på Østerbro i København.
 Lille Amalienborg (Grindsted) – en større gård ved Grindsted.
 Lille Amalienborg (Horsens Boligselskab) – et andelsboligselskab i Horsens.
Stjernekaster

En stjernekaster er en slags håndholdt fyrværkeri, der ved antændelse brænder langsomt op under udsendelse af en masse klart lysende gnister. I Danmark anvendes stjernekastere anvendes ofte som julepynt og til nytårsaften.

Stjernekasteren består af en kort jerntråd belagt med en kemikalieblanding tilsat et passende bindemiddel. Blandt kemikalierne er der både stoffer, der forbrændes og stoffer, der nærer forbrændingen, lidt ligesom princippet er i sort krudt. I blandingen er der også en del små jernspåner, der antændes ved forbrændingsvarmen og kastes ud til alle sider imens de brænder op. Disse jernspåner giver stjernekasteren dens karakteristiske små stjerner.

Skønt der således står en sky af brændende jerndråber ud fra stjernekasteren, er brandfaren ikke overvældende, da massen af det smeltede jern, og dermed varmeenergien, er forsvindende lille. Bare stjernekasteren hænger frit på juletræet og ikke alt for tæt på grene og brændbar julepynt, er der normalt ingen fare. Dog skal man passe på, at man ikke kommer for tæt på med øjnene.

En udbredt skik er, at børn og barnlige sjæle tager stjernekasterne fra juletræet og holder dem i hånden, når de antændes.

En stjernekaster brænder med 1000-1600° C, alt efter, hvilke materialer, den er lavet af.

På svensk hedder det tomtebloss og på norsk stjerneskudd.

Se også 
Fyrværkeri

Juleskikke
Julepynt
Fyrværkeri
Kompressor (signalbehandling)

En kompressor er et elektronisk kredsløb, der påvirker signalet (lyden) således at lave signalniveauer forstærkes og højere signalniveauer dæmpes.

Se også
Expander
Kompander
Dolby S
Dolby C
Dolby B
Dolby A
Dolby X
Squelch

Signalbehandling
Rocazino

Rocazino er et dansk popband, der hittede i 1980'erne. Frontfigurerne var sangerinde Ulla Cold og komponist, tekstforfatter og keyboardspiller Jesper Winge Leisner, der også dannede par privat. De øvrige medlemmer var Bjarne G. Jespersen (flygel, synthesizer), Michael Rasmussen (guitar), Jan Petersen (guitar), Helge Solberg (bas) og Jesper Bo (trommer).

Bandet opstod i 1979 på initiativ af Jesper Winge Leisner. Året efter kom Ulla Cold med, oprindeligt kun som baggrundsvokalist. Men da bandet i 1982 fik en pladekontrakt hos Polygram, var det under betingelse af, at Ulla Cold var forsanger på alle numre.

Bandets første single med A-siden "Elsk mig i nat" udkom i juli 1982 og solgte 20.000 eksemplarer på et halvt år. Via tv's Eldorado kom de ret hurtigt i gang på alle landets scener og har til dato solgt over 800.000 albums.

Rocazino samlede alle de store hits fra deres seks plader i 1995 på Rocazino's bedste. Pladen indeholder bandets største hits som fx "All My Love" (1984), "Elsk mig i nat" (1982), "Ridder lykke" (1986), "Dine øjne er så blå" (1985) og "Jordskælv" (1988).

I 1988 indspillede gruppen desuden singlen "En for alle" sammen med det danske EM-Landshold, som den officielle fodboldslagssang det år.

I 1995 gik gruppen kortvarigt sammen for at komponere og indspille titelmelodien til filmen Cirkus Ildebrand.

I 2005 kom endnu en opsamling i Universals Alle tiders-serie, dog med stort set samme numre som på forgængeren ti år tidligere. Bandet drog i 2006 ud på en eksklusiv revivalturné, og proklamerede i det samme, at de ikke har planer om nyt materiale. De er fortsat aktive som live-orkester.

Diskografi

Studiealbum 
 Rocazino (1982)
 Natsværmer (1984)
 Sukker (1984)
 Rocazino (1986)
 Lov at være sig selv (1987)
 Sejle med dig (1988)

Opsamlingsalbum 
 Rocazino's Bedste - All My Love (1995)

Eksterne henvisninger 
 

Popgrupper fra Danmark
Musikgrupper fra 1979
Lise Rønne

Lise Rønne (født 1. november 1978 i Viborg) er en dansk tv-vært.

Uddannelse 
Student fra Viborg Katedralskole i 1997.

Hun har en bacheloruddannelse i medievidenskab fra Aarhus Universitet og en diplomuddannelse i journalistik.

Karriere 
Lise Rønne kom som 22-årig i praktik på tv-stationen MTV i London som producerassistent. Hun har været studievært på Boogie (DR1), Rundfunk (TV 2), Ungefair (DR1) og Dagens Danmark (DR1). Hun arbejdede fra den 1. januar 2006 på halv tid på TV-Avisen og halv tid på Dagens Danmark, indtil hun fra den 1. januar 2007 blev researcher og reporter på DR1's Aftenshowet og endelig fra den 1. august 2007 som redaktør. Fra 2011 er hun redaktør i DR Medier, men vil fortsat varetage enkelte værtsopgaver.

I 2005 blev Lise Rønne tilbudt at afløse tv-værten Andrea Elisabeth Rudolph som medvært til Peter Hansen i TV2-programmet Vild med dans. Hun takkede dog nej for at følge den journalistiske karriere hos Danmarks Radio. Hun var i 2008, 2009, 2011, 2012 og 2021 vært på den danske version af talent-showet X Factor. Hun var vikar for Louise Wolff på Aftenshowet i foråret 2008. To gange har hun været vært i Dansk Melodi Grand Prix. Første gang, i 2011, sammen med Felix Smith, som hun tidligere arbejdede sammen med på Rundfunk i 2004, og anden gang, i 2013, sammen med Sofie Lassen-Kahlke og Louise Wolff.
I 2014 blev Lise Rønne, sammen med Pilou Asbæk og Nikolaj Koppel udpeget til vært ved Eurovision Song Contest 2014, der blev afholdt i maj 2014 i København.

I 2021 deltog hun i sæson 18 af Vild med dans sammen med den professionelle danser Silas Holst, hvor parret kom på andenpladsen.

Privat 
Lise Rønne har siden slutningen af 2008 dannet par med Mikkel Lucas Overby. Den 18. marts 2010 fødte hun parrets første barn, Nelson.
Parret har også datteren Eva, som blev født 5. september 2012. 

Hun har tidligere dannet par med Rune Tolsgaard fra det populære satireprogram Drengene fra Angora, og journalisten Nikolaj Thomassen.

Referencer

Eksterne henvisninger 
 

Tv-værter fra Danmark
Personer fra Viborg
Ansatte i DR
Værter ved Eurovision Song Contest
Alumni fra Aarhus Universitet
Studenter fra Viborg Katedralskole
Apache Junction

Apache Junction er en by, der ligger i Pinal County i delstaten Arizona i USA. Apache Junction ligger ca. 56 km øst for Phoenix' centrum, hvor hovedvejene US 60, US 89 og SR 88 mødes.

For fem årtier siden var Apache Junction kun en tankstation på skillevejen, men efterfølgende voksede stedet til et større samfund. Placeret ved foden af de legendariske Superstition Mountains er Apache Junction blevet kendt som genvejen til Apache-sporet, en historisk og for det meste støvet vej, som snor sig igennem spektakulære canyoner mens den baner vej igennem Arizonas ørken- og søområder.

I nærheden af Apache Junction ligger Lost Dutchman State Park, som byder på en imponerende udsigt over de massive Superstition-bjerge.

Kilde 
 

Byer i Arizona
Forstæder til Phoenix
Kemisk binding

En kemisk binding er det fænomen, der binder atomer sammen til molekyler eller salte.

Det er de elektriske kræfter mellem den positivt ladede atomkerne og de negativt ladede elektroner der holder atomerne sammen.


Typer af kemiske bindinger 
 Ionbinding er en binding, der opstår på grund af den elektriske tiltrækning mellem to modsat ladede ioner. Fx Na+ og Cl-, som altså danner en ion-binding i mellem sig, og tilsammen altså danner det velkendte natriumklorid, NaCl. Ion-bindinger er samtidig relativt stærke bindinger, som nogle fysiske og kemiske bindinger ikke kan bryde.
 Elektronparbinding, også kaldet kovalent binding
upolær elektronparbinding eller upolær kovalent binding, er en binding mellem to atomer hvor forskellen i elektronegativiteten (forkortet ΔEN), ikke overstiger 0,5.
polær elektronparbinding eller polær kovalent binding, er en binding mellem to atomer hvor forskellen i elektronegativiteten (forkortet ΔEN), ligger mellem 0,5 og 1,7.
 Hydrogenbinding er en binding mellem et svagt elektropositivt hydrogenatom og et af de elektronegative atomer som ilt, kvælstof eller fluor. 
 Metalbinding en sky af elektroner holder positivt ladede metalatomer sammen, se metal.
 Kompleksbinding er en bindingstype set i kompleksforbindelser.

Se også 
 Fysiske bindinger
 Kemisk polaritet
 Ionbinding
 Kovalent binding
 Londonbinding

Ekstern henvisning 
 Linket er dødt.  Læs på dansk om kemiske bindinger, følg links på denne side fra EMU

Litteratur 

 Erik Karlsen: Kemisk binding og spektroskopi, Nyt Teknisk Forlag, 2009
Avondale

Avondale  (Coldwater)  er en by, der ligger i Maricopa County i delstaten Arizona i USA.

Avondale (Coldwater), som ligger på vestbredden af Agua Fria River, begyndte sin eksistens som fragtstation i 1890'erne. Stedet blev navngivet Coldwater efter flodens spanske navn (Agua Fria = Cold Water) samt en kilde med koldt vand i nærheden, som løber ud i Agua Fria River. Senere byggede jernbanen en station i nærheden, som blev kaldt Litchfield. Indbyggerne fra Coldwater flyttede til jernbanestoppestedet.

Det originale postkontor blev grundlagt i 1896 og navngivet Coldwater. I 1897 blev navnet udskiftet til Cold Water og posthuset eksisterede til 1905. I året 1911 blev det genåbnet men denne gang under navnet Avondale.

Avondale er i dag sammenvokset med Phoenix.

Kilde 
 

Byer i Arizona
Forstæder til Phoenix
Casa Grande

Casa Grande er en by, der ligger i Pinal County i delstaten Arizona i USA. Indbyggertallet for byen er 55.653 (2020).

Casa Grande blev grundlagt i 1879 som jernbanestation og er navngivet efter de præhistoriske ruiner, som ligger 32 km nordøst for byens forretningscentrum. Ruinerne er under National Park Services' forvaltning som National Monument. Ruinerne blev forladt omkring 1350 af Hohokam-indianerne, som forsvandt sporløst omkring 1450. Det menes, at Hohokam-indianerne havde bygget et astronomisk observatorium på dette sted. Ruinerne er dagligt åbne for besøgende.

Kilder og henvisninger

 

Byer i Arizona
Kingman

Kingman er en by, der ligger i Mohave County i delstaten Arizona i USA. Befolkningstallet var 20.069 ved tællingen i år 2000 og anslås i 2005 at udgøre ca. 25.500. Sammen med de nærliggende bebyggelser Golden Valley og Butler er det samlede befolkningstal omkring 40.000. Kingman ligger på positionen 35°12′30″N, 114°1′33″W og i en højde af 3.400 fod. Ifølge United States Census Bureau dækker byen et areal på 77,6 km² og er uden søer.

Kingman ligger ved vejene I-40 og US 93 og er placeret langs en af Arizonas mest berømte vejruter, som har haft mange navne i løbet af årene. Området blev først undersøgt for den amerikanske regering af Lt. Lorenzo Sitegraves, som rejste med sit følge igennem det nordlige Arizona langs med den 35. breddegrad i 1851.

Det første faktiske vejspor var Beales Wagon Road, oprettet i 1857 af Edward E. Beale, marine Lt., som fik til opgave at finde og afmærke et vognspor til Californien ved at følge den 35. breddegrad så tæt som muligt. I tillæg til sit standardmilitærudstyr af muldyr og vogne eksperimenterede Beale's ekspedition også med anvendelsen af kameler. Som sit personlige dyr valgte Beale en hvid dromedar ved navnet "Said", men andre deltagere på ekspeditionen havde ikke særlig flotte navne til kamelerne. De brokkede sig over at kamelerne skræmte hestene og hurtigt gav op hvis terrænet var svært.

Fremskridtet vestover var ikke stort de næste 25 år, først på grund af borgerkrigen og derefter på grund af indianerkrigene. Det næste "spor" var Atlantic & Pacific jernbanen (senere Atchison, Topeka & Santa Fe jernbanen). Den blev færdig igennem Arizona i 1883, og den lokale lokomotivfører Lewis Kingman døbte jernbanestoppestedet efter sig selv. Med færdiggørelsen af jernbanesporet blev Beale's spor overflødigt. I 1937 blev Beale's vej omdannet til en fuldt asfalteret vej som blev til den legendariske Route 66, "The Main Street of America" (USA's hovedgade).

Byer som Kingman og Oatman var mere end blot minebyer. De var hovedforsyningssteder under den store flugt mod vest i depressionstiden. Route 66 blev senere suppleret af motorvejen I-40.

Både byen og vejen blev gjort berømte i mange TV-serier og i sangen "Route 66". Sangen forbinder mange byer til denne vej: "Flagstaff, Arizona, don't forget Winona, Kingman, Barstow, San Bernardino ..... Get your kicks on Route 66". Route 66 (nu SR 66), løber til Kingman fra nordøst og forenes her med I-40.

Kilde/Ekstern henvisning 
 
 Byens hjemmeside 

Byer i Arizona